KIRJALLINEN KYSYMYS E-2623/99 esittäjä(t): Olivier Dupuis (TDI) komissiolle. Lyonin, Torinon, Milanon, Veronan, Venetsian ja Triesten välisen Euroopan laajuisen rautatieyhteyden edistyminen.



Virallinen lehti nro 330 E , 21/11/2000 s. 0027 - 0028



KIRJALLINEN KYSYMYS E-2623/99 esittäjä(t): Olivier Dupuis (TDI) komissiolle (12. tammikuuta 2000) Aihe: Lyonin, Torinon, Milanon, Veronan, Venetsian ja Triesten välisen Euroopan laajuisen rautatieyhteyden edistyminen Lyonin ja Triesten välisen Euroopan laajuisen rautatieyhteyden tulisi suunnitelmien mukaan valmistua vuoteen 2010 mennessä. Torinon ja Milanon välinen osuus valmistuu suunnitelmien mukaan vuonna 2006, Milanon ja Veronan sekä Veronan ja Venetsian väliset osuudet vuonna 2008 ja Venetsian ja Triesten välinen osuus vuonna 2010. Tämä verkko on yksi neljästätoista unionin yhteisrahoituksella toteutettavasta Euroopan laajuisesta liikennehankkeesta. Unionin sisäisten liikenneyhteyksien tulevan kehityksen kannalta se on yksi tärkeimmistä akseleista. Se vahvistaa myös huomattavasti EU:n jäsenmaiden ja unioniin liittyvien Keski- ja Kaakkois-Euroopan maiden välisiä yhteyksiä. Sitä paitsi se edesauttaa tavaroiden maantiekuljetusten aiheuttamien ympäristöongelmien ratkaisemisessa etenkin Alppien alueella. Eikö komission mielestä olisi aiheellista kiirehtiä tämän merkittävän hankkeen B etenkin Lyonin ja Torinon välisen osuuden B edistymistä? Voisiko komissio selittää, miksi hankkeen keskeisimmät osapuolet eivät ole osoittaneet suurempaa innostusta hankkeen jouduttamiseen? Loyola de Palacion komission puolesta antama vastaus (3. maaliskuuta 2000) Komissio on aina ilmaissut hyvin selvästi kannatuksensa suurten nopeuksien junien maantie-rautatiekuljetushankkeelle Lyonin ja Triesten välillä. Tämä kannatus on osoitettu myös rahallisena tukena (noin 120 miljoonaa euroa), jota yhteisö on myöntänyt vuodesta 1993 lähtien eurooppalaisen taloudellisen etuyhtymän (ETEY) Alpetunnelin ranskalaisten, italialaisten ja kansainvälisten osapuolten tutkimuksiin. Puolet yhteisön talousarviosta myönnettävästä tuesta on osoitettu kansainväliselle puolelle, johon sisältyvät myös geotekniset tutkimukset rajavyöhykkeen perustunnelia varten sekä Ranskan ja Italian verkkojen yhteentoimivuutta koskevat tärkeät tutkimukset. Nîmesissa vuonna 1999 pidetyssä Ranskan ja Italian huippukokouksessa osapuolten valtionpäämiehet ja hallitusten päämiehet korostivat, että ETEY:n tutkimukset on toteutettava aikataulun mukaisesti vuonna 2000. Näiden tutkimusten perusteella on määrä tehdä poliittinen päätös hankkeen toteuttamisen myöhemmistä vaiheista (perustunneli mukaan luettuna). On syytä todeta, että valmistelevat työt on jo aloitettu eräissä keskeisissä solmukohdissa Torinon ja Triesten välillä, jolle on tarkoitus rakentaa 460 kilometrin pituinen uusi rataosuus. Torinon ja Milanon sekä Padovan ja Mestren välisillä osuuksilla rakennustyöt on tarkoitus aloitta vuonna 2000, ja näiden osuuksien on tarkoitus olla käytössä vuonna 2006. Komission mielestä on erittäin tärkeää, että jo tehtyjen tutkimusten perusteella saadaan aikaan poliittinen sopimus, joka mahdollistaisi kansainvälisen yhteyden toteuttamisen suunnitellun aikataulun mukaisesti.